寓言
作者：張祜
朝代：唐

paragraphs: 江海一遺叟，塊然窮巷居。
門前是川陸，反背臥枕袪。
興來座援琴，忽忽味《關雎》。
但願致樽酒，豈憂無斗儲。
野牧亦乘馬，家池還釣魚。
偶思榮啓期，益喜鬢白初。
日夕粗充飢，呼兒掇園蔬。
行登逸民舟，坐愧長者車。
倐值體中佳，未嘗廢三餘。
理生且自昧，安忍限衆徂。
屏迹豈無素，立誠非甚踈。
杜門草《太玄》，落草賦《子虛》。
大賈傾十萬，一名終不書。
小人苟片善，言下輙紀渠。
不然少年長，百萬看一樗。
過此任老圃，笑歌立倚鋤。
道門演空言，未必死錄除。